text: Men på mandag bliver det lunt
  25 januar 2013 kl. 07.34
  I dag, i morgen og på søndag bliver det rigtigt koldt. Men i næste uge bliver det tøvejr.
  I nat har det været iskoldt - nogle steder ned til minus 17 grader.
  Men fra mandag bliver det lunere - op til fem plusgrader.
  Vejrskiftet giver risiko for isslag søndag.
  - Vi får en kold start på fredagen med lidt rimtåge, siger vagthavende meteorolog ved DMI, Michael Skelbæk, til Ritzau.
  - Lørdag vil vinden være frisk og søndag jævn til hård, mens der ude ved kysterne vil være mere sus på med op til kuling. Derfor vil det føles koldt og bide i kinderne, siger Michael Skelbæk.
  Efter en kold weekend begynder det søndag aften og natten til mandag at blive mildere.
  - Sne- og snefygning trækker ind fra Vestjylland søndag eftermiddag og det bevæger sig i løbet af aftenen og natten mod øst, siger Michael Skelbæk.
  Bilisterne skal være varsomme, fordi varm luft presser sig på, så kan det blive rigtig glat på vejene på grund af isslag.
  - Men når vi frem til mandag morgen, så er isslaget væk, og dagtemperaturerne vil ligge på mellem to og fem plusgrader, siger Michael Skelbæk.
  